**Referat - Styremøte i Holmestrand bridgeklubb**

Tid: 30.11.2022

Sted: Myhreåsen 13

Involverte: Jan Ingar, Bjørn, Einar, Odd, Ann Kristin og Ludvig(referent)

Forfall: Anne

**1.**     **Godkjenning av referat fra styremøtet 27. april**

Referatet ble godkjent

**2.**     **Terminliste våren 2023**

Det er tretten tirsdager i perioden nyttår-påske med oppstart etter nyttår tirsdag 3. januar. Vi starter med vinterturnering over de fire første kveldene. Deretter arrangerer vi årsmøte tirsdag 31.1 og klubbmesterskapet de påfølgende åtte kveldene fram til påske. De tre tirsdagene etter påsken spiller vi sammen med Horten før vi begynner med sommerbridgen i mai.

Sandemesterskapet blir søndag 26. februar (besluttet etter møtet).

**3.**      **Rekrutteringsarbeid 2023**

·         **Kurs i Bridge 1**

Vi har om lag 15 personer som har meldt interesse for å delta i Bridge 1 som vil bli gjennomført i kantinen på Sande ungdomsskole med oppstart torsdag 5. januar         kl. 18.30-21. Kursholdere er Bjørn, Ann Kristin, Einar og Ludvig og kursavgiften blir kr. 1000,- pr. person. Ann Kristin informerer alle som ga oss navn og mobilnummer under høstens «nysgjerrig på bridge-kampanje» om tilbudet og Ludvig rykker inn annonse i Jarlsberg avis og Sande avis før jul.

·        **Sosialbridge/sidepulje på klubbkvelder**

Vi lager et tilbud til alle som ønsker å komme i gang med jevnlig spilling i form av en sidepulje på tirsdagskveldene. Dette må være et «lavterskel-tilbud» med vekt på hygge og et antall spill som er tilpasset nybegynner-nivå. Tidspunkt for oppstart avhenger av interessen, men vi ønsker å komme i gang i løpet av vårsesongen.

·         **Opplæringstilbud til sjetteklassinger**

Bridgeforbundet organiserer systematisk bridgeopplæring av sjetteklassinger i løpet av 2023 og 2024 med midler fra DNB Sparebankstiftelsen. Lokale klubber oppfordres til å melde interesse og må stille med 3-5 instruktører til lokale tiltak.

Styret ser på dette som et lovende initiativ, men vurderer at vi ikke har ressurser til å kaste oss på i første omgang i lys av det vi allerede bruker av ressurser på rekruttering. Videre mener Styret at dette bør diskuteres i Kretsen og at det kan være mulig å bidra med noen ressurser dersom flere klubber går sammen om det. Ludvig tar dette opp i Kretsstyret.

**4.**     **Opprydding i klubbens eiendeler**

Ann Kristin får fullmakt til å gjennomgå det vi har av effekter i lagerrommet i Kommunelokalet og kaste det som ikke lenger er aktuelt å bruke eller ta vare på.

**5.**     **Ny prisliste i kiosken**

Vi setter opp prisen på brusbokser til kr. 20,-. Øvrige priser forblir uendret.

**6.**      **Forberedelser til årsmøtet**

·         Årsmøtet blir tirsdag 31. januar 2023

Etter årsmøtet holder Odd foredrag om erfaringer og opplevelser fra årets EM og VM i veteranklassen.

·         Kontingenten foreslås satt til summen av det som Bridgeforbundet og Bridgekretsen skal ha i kontingent fra hvert enkelt medlem.

Det er mange passive medlemmer på medlemslisten. Vi rydder opp ved å melde alle ut og kreve kontingent for å bli meldt inn igjen. Odd og Jan Ingar samarbeider om dette.

·         Iverksette valgkomite

Jan Ingar ønsker å trekke seg som leder, men kan tenke seg å bli kasserer i nytt styre. Det er ønskelig med klarere ansvarsforhold blant styremedlemmene enn det vi har i nåværende styre. Ludvig setter i gang valgkomiteen og informerer dem om de aktuelle problemstillingene.

·         Årsmelding og regnskap

Ludvig skriver årsmelding og Jan Ingar og Odd samarbeider om regnskapet.

**7.**     **Eventuelt**

Ingen saker